
	Republika Hrvatska
	

	Visoki prekršajni sud Republike Hrvatske
	

	Zagreb
	                       



	Broj:Ppž-7247/2025      

U    I M E    R E P U B L I K E   H R V A T S K E

P R E S U D A

Visoki prekršajni sud Republike Hrvatske, u vijeću sastavljenom od sudaca Tomislava Tomašića kao predsjednika vijeća, te Marjane Rajić i Sanje Gospočić, kao članova vijeća, uz sudjelovanje Diane Pavlečić, u svojstvu više sudske savjetnice – specijalistice kao zapisničarke, u prekršajnom postupku protiv okrivljenika Perice Grčića, zbog prekršaja iz članka 10. stavka 3. Zakona o zabrani i sprječavanju obavljanja neregistrirane djelatnosti (NN 61/11, 66/19), odlučujući o žalbi tužitelja Državnog inspektorata Republike Hrvatske, Područnog ureda Rijeka, Službe nadzora neregistriranog obavljanja trgovine i usluga, podnijetoj protiv presude Općinskog suda u Rijeci, Stalne službe u Delnicama od 1. travnja 2025., broj: Pp-1230/2023, na sjednici vijeća održanoj 24. rujna 2026., 

p r e s u d i o   j e :
	
Odbija se kao neosnovana žalba tužitelja Državnog inspektorata Republike Hrvatske, Područnog ureda Rijeka, Službe nadzora neregistriranog obavljanja trgovine i usluga i potvrđuje se prvostupanjska presuda.

Obrazloženje

1. Prvostupanjskom presudom Općinskog suda u Rijeci, Stalne službe u Delnicama okrivljenik je oslobođen od optužbe, zbog prekršaja iz članka 10. stavka 3. Zakona o zabrani i sprječavanju obavljanja neregistrirane djelatnosti, činjenično opisanog u izreci pobijane presude, s obrazloženjem da razmotrivši optužni prijedlog, sud je utvrdio da djelo za koje se okrivljenik optužuje, po propisu nije prekršaj, jer u činjeničnom opisu prekršaja nije opisana ni jedna konkretna radnja odnosno propust okrivljenika, opis konkretnog obavljanja auto taksi prijevoza (podaci o vozilu, podaci o klijentima odnosno putnicima), koje moraju biti jasno i izrijekom navedene u činjeničnom opisu prekršaja koja bi se mogla podvesti pod pravno kvalificiranje prekršaja, već je samo navedena zakonska odredba koja isto regulira. 

2. Istom presudom određeno je da troškovi prekršajnog postupka padaju na teret proračunskih sredstava.

3. Protiv prvostupanjske presude tužitelj je pravodobno podnio žalbu zbog povrede odredaba materijalnog prekršajnog prava, pogrešno i nepotpuno utvrđenog činjeničnog stanja, navodeći u bitnom da je prekršajni nalog sačinjavao činjenični opis radnje prekršaja, odnosno postupanje Perice Grčića da je, kako je to utvrđeno provedenim kriminalističkim istraživanjem od strane djelatnika Policijske uprave primorsko-goranske, Policijske postaje Vrbovsko, dana 6. veljače 2023. kod naplatne postaje Vrbovsko autoceste A-6 Rijeka-Zagreb zatečen kako obavlja djelatnost autotaksi prijevoza, a da navedenu djelatnost nije registrirao kod nadležnog tijela niti prijavio poreznim tijelima, što je protivno odredbama članka 5. stavka 1. podstavka 3. Zakona o zabrani i sprječavanju obavljanja neregistrirane djelatnosti, čime je počinio prekršaj kažnjiv po članku 10. stavku 3. Zakona o zabrani i sprječavanju obavljanja neregistrirane djelatnosti. Prvostupanjski sud potpuno je zanemario i nije cijenio odlučnu činjenicu da je prijavljeni obavljao djelatnost autotaksi prijevoza, a da navedenu djelatnost nije registrirao kod nadležnog tijela niti prijavio poreznim tijelima.
Slijedom navedenog, prvostupanjski sud pogrešno je primijenio materijalno pravo odnosno odredbu članka 5. stavka 1. podstavka 3. Zakona o zabrani i sprječavanju obavljanja neregistrirane djelatnosti te da na opisan način formulirani činjenični opis djela u prekršajnom nalogu sadrži činjenični opis radnje prekršaja iz kojih proistječe zakonsko obilježje prekršaja iz članka 10. stavka 3. Zakona o zabrani i sprječavanju obavljanja neregistrirane djelatnosti, odnosno da nije bilo osnove za oslobođenje okrivljenika od optužbe.

4. Žalitelj predlaže da se iz razloga iznijetih u žalbi, ista prihvati.

5. Žalba je neosnovana.
	
6. Odlučujući o žalbi te ispitujući pobijanu presudu u smislu odredbe članka 202. stavka 1. Prekršajnog zakona (NN 107/07, 39/13, 157/13, 110/15, 70/17, 118/18, 114/22), Visoki prekršajni sud Republike Hrvatske je utvrdio da je prvostupanjski sud donio pravilnu i zakonitu odluku kada je okrivljenika oslobodio od optužbe, jer djelo kako se okrivljeniku stavlja na teret optužnim aktom nije prekršaj. 

7. Naime, činjeničnim opisom izreke optužnog akta okrivljeniku se stavlja na teret da da je, kako je to utvrđeno provedenim kriminalističkim istraživanjem od strane djelatnika Policijske uprave primorsko-goranske, Policijske postaje Vrbovsko, dana 6. veljače 2023. kod naplatne postaje Vrbovsko autoceste A-6 Rijeka-Zagreb, zatečen kako obavlja djelatnost autotaksi prijevoza, a da navedenu djelatnost nije registrirao kod nadležnog tijela niti prijavio poreznim tijelima, pa da je time počinio prekršaj iz članka 10. stavka 3. Zakona o zabrani i sprječavanju obavljanja neregistrirane djelatnosti.

8. Nadalje, odredbom članka 10. stavka 3. Zakona o zabrani i sprječavanju obavljanja neregistrirane djelatnosti propisano je da novčanom kaznom od 10.000,00 do 30.000,00 kuna za prekršaj iz članka 5. stavka 1. podstavka 3. i 4. ovoga Zakona kaznit će se fizička osoba koja obavlja djelatnost koju nije registrirala kod nadležnog tijela, obavljanje djelatnosti nije prijavila poreznim tijelima ili nema zakonom propisane akte o ispunjavanju uvjeta za obavljanje registrirane djelatnosti. 

9. Slijedom navedenoga, činjenični opis djela sadržan u izreci optužnog akta ne sadrži konkretizaciju bitnog obilježje prekršaja, odnosno iz kojih radnji okrivljenika proizlazi obavljanje autotaksi prijevoza kao djelatnosti za koju ne bi bio registriran kod nadležnog tijela, već je isto navedeno samo u obrazloženju optužnog akta.  

10. Nadalje, činjenični opis prekršaja iz optužnog akta treba predstavljati izreku buduće odluke o prekršaju, a nije dopušteno navoditi činjenice iz obrazloženja optužnog akta, s obzirom da bi time došlo do miješanja procesne uloge tužitelja i suda. 

11. Kako je pravno kvalificiranje prekršaja podvođenje odlučnih činjenica sadržanih u činjeničnom opisu pod biće odgovarajućeg prekršaja, to sve odlučne činjenice nužno moraju biti navedene isključivo u činjeničnom opisu prekršaja izreke optužnog akta, jer u protivnom, u nedostatku nekog od konstitutivnih elemenata bića prekršaja u činjeničnom opisu, opisano djelo nije prekršaj, o čemu se radi u konkretnom slučaju, te je osnovana odluka prvostupanjskog suda o oslobođenju okrivljenika od optužbe.

12. Iz navedenih razloga, na temelju članka 205. Prekršajnog zakona, valjalo je žalbu tužitelja odbiti kao neosnovanu i prvostupanjsku presudu potvrditi.

U Zagrebu 24. rujna 2026.

	Zapisničarka:
	
	Predsjednik vijeća:

	
	
	

	Diana Pavlečić v.r.
	
	Tomislav Tomašić v.r.



Presuda se dostavlja Općinskom sudu u Rijeci u 4 otpravaka: za spis, okrivljenika i tužitelja.

Za točnost otpravka - ovlašteni službenik
     upraviteljica  zajedničke sudske pisarnice
		                                                                         Edita Vrkljan

